Illum, il-Kummissjoni adottat gwida dwar l-implimentazzjoni tar-regoli rilevanti tal-UE dwar il-proċeduri tal-asil u tar-ritorn u dwar ir-risistemazzjoni fil-kuntest tal-pandemija tal-coronavirus, li se tippreżentaha lill-Istati Membri. Dan iwieġeb għat-talba tal-Istati Membri għal parir dwar modi biex tiġi żgurata l-kontinwità tal-proċeduri u r-rispett, bħala minimu, tad-drittijiet bażiċi. Il-gwida tħejjiet bl-appoġġ tal-Uffiċċju Ewropew ta' Appoġġ fil-qasam tal-Asil (EASO) u tal-Aġenzija Ewropea għall-Gwardja tal-Fruntiera u tal-Kosta (Frontex), u b'kooperazzjoni mal-awtoritajiet nazzjonali. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Il-pandemija għandha konsegwenzi diretti fuq il-mod kif ir-regoli tal-UE dwar l-asil u r-ritorn qed jiġu implimentati u effett ta' tfixkil fuq ir-risistemazzjoni. Illum qed nieħdu azzjoni biex nappoġġaw lill-Istati Membri billi nipprovdu gwida dwar kif jużaw il-flessibbiltà fir-regoli tal-UE biex kemm jista' jkun tiġi żgurata l-kontinwità tal-proċeduri filwaqt li tiġi żgurata bis-sħiħ il-protezzjoni tas-saħħa u tad-drittijiet tan-nies. Filwaqt li l-istil ta' ħajja tagħna seta' nbidel drastikament fil-ġimgħat li għaddew – il-valuri u l-prinċipji tagħna m'għandhomx jinbidlu.” Il-Kummissarju għall-Affarijiet Interni, Ylva Johansson, qalet: “Anke f'emerġenza tas-saħħa, jeħtieġ li niggarantixxu d-drittijiet fundamentali individwali. Il-Kummissjoni tirrikonoxxi bis-sħiħ id-diffikultajiet li jiffaċċjaw l-Istati Membri fis-sitwazzjoni attwali. Fil-linji gwida, qed nagħtu parir dwar soluzzjonijiet prattiċi li jqisu l-preokkupazzjonijiet u r-restrizzjonijiet leġittimi tal-Istati Membri. Kwalunkwe miżura meħuda fil-qasam tal-asil, ir-risistemazzjoni u r-ritorn għandha tqis ukoll il-miżuri ta' protezzjoni tas-saħħa introdotti mill-Istati Membri biex jipprevjenu t-tixrid tal-coronavirus. Il-persuni vulnerabbli, b'mod partikolari l-minorenni mhux akkumpanjati, u l-familji għandhom jingħataw attenzjoni partikolari.” Proċeduri tal-asil Il-miżuri tas-saħħa li ttieħdu biex tiġi limitata l-interazzjoni soċjali bejn il-persunal tal-asil u l-applikanti għandhom impatt fuq il-proċessi tal-asil. Il-flessibbiltà prevista fir-regoli tal-UE għandha tintuża: Risistemazzjoni It-tifqigħa tal-koronavajrus wasslet għal interruzzjoni serja tal-operazzjonijiet ta' risistemazzjoni. L-Istati Membri kif ukoll il-Kummissarju Għoli tan-Nazzjonijiet Uniti għar-Refuġjati (UNHCR) u l-Organizzazzjoni Internazzjonali għall-Migrazzjoni (IOM) temporanjament issospendew l-operazzjonijiet ta' risistemazzjoni. L-attivitajiet preparatorji għandhom ikomplu sa fejn ikun possibbli sabiex l-operazzjonijiet ta' risistemazzjoni jkunu jistgħu jissoktaw mingħajr xkiel. Il-Kummissjoni se tkompli tappoġġa lill-Istati Membri biex iwettqu l-impenji tagħhom għall-2020 u se tagħti flessibbiltà fir-rigward tal-perjodu ta' implimentazzjoni. Ritorn Miżuri li ttieħdu madwar id-dinja biex irażżnu l-pandemija qed ikollhom effett sinifikanti fuq ir-ritorn. Minkejja l-interruzzjoni temporanja kkawżata mill-coronavirus, il-ħidma fuq il-proċeduri tar-ritorn lejn pajjiżi terzi għandha tkompli, b'mod partikolari fuq attivitajiet li jistgħu jitwettqu minkejja l-miżuri restrittivi, biex dawn ikunu lesti għal meta jkunu jistgħu jerġgħu jibdew l-operazzjonijiet tar-ritorn. Aktar minn qatt qabel, ir-ritorni volontarji għandhom jingħataw prijorità, anke minħabba li jippreżentaw riskju aktar baxx għas-saħħa u s-sikurezza. Il-Frontex tinsab lesta li tassisti lill-Istati Membri fl-organizzazzjoni tal-operazzjonijiet tal-ajru. Għandu jkun hemm ukoll kooperazzjoni u kuntatti mill-qrib ma' pajjiżi terzi dwar l-identifikazzjoni, id-dokumentazzjoni u r-ritorn taċ-ċittadini tagħhom. Fir-rigward tad-detenzjoni ta' qabel it-tneħħija, ir-restrizzjonijiet temporanji waqt il-pandemija ma għandhomx jiġu interpretati bħala li jwasslu awtomatikament għall-konklużjoni li prospett raġonevoli ta' tneħħija ma għadux jeżisti fil-każijiet kollha. Il-Kummissjoni tistieden lill-Istati Membri biex jeżaminaw individwalment kull każ biex jiddeterminaw jekk ikunx għadu jeżisti prospett raġonevoli ta' tneħħija meta jiddeċiedu dwar x'inhi l-azzjoni xierqa li għandha tittieħed. Kuntest Fis-16 ta' Marzu 2020, il-Kummissjoni stiednet lill-Kapijiet ta' Stat jew ta' Gvern biex jintroduċu restrizzjoni temporanja fuq l-ivvjaġġar mhux essenzjali lejn l-UE għal perjodu inizjali ta' 30 jum, li ġie estiż sal-15 ta' Mejju. Il-mexxejja qablu ma' dan l-appell fis-17 ta' Marzu; u minn dakinhar l-Istati Membri kollha tal-UE (minbarra l-Irlanda) u l-pajjiżi li mhumiex membri tal-UE iżda li jinsabu fiż-żona ta' Schengen ħadu deċiżjonijiet nazzjonali biex jimplimentaw din ir-restrizzjoni fuq l-ivvjaġġar. L-eżenzjonijiet għar-restrizzjoni tal-ivvjaġġar jestendu għal persuni fi bżonn ta' protezzjoni internazzjonali jew għal raġunijiet umanitarji oħra, fir-rispett tal-prinċipju ta' non-refoulement. Din il-gwida se tkun ikkomplimentata minn laqgħat tematiċi ddedikati organizzati minn aġenziji tal-UE biex jassistu lill-Istati Membri b'pariri prattiċi u jiffaċilitaw il-kondiviżjoni tal-aħjar prattiki. Għal aktar informazzjoni Gwida dwar l-implimentazzjoni tad-dispożizzjonijiet rilevanti tal-UE fil-qasam tal-asil u r-ritorn u dwar il-proċeduri ta' risistemazzjoni Gwida dwar l-implimentazzjoni tar-restrizzjoni temporanja fuq l-ivvjaġġar mhux essenzjali lejn l-UE